**ОТЧЕТ ЗА ДЕЙНОСТТА**

**НА НЧ „ИВАН ВАЗОВ – 1947” ЗА 2022 ГОДИНА**

След две трудни, белязани от пандемия години, най – сетне през изминалата година постепенно се нормализира работния ритъм в читалището. 2022 бе изпълнена с разнообразни културни събития – театри, кино, концерти, чествания, конференции, и пр. Разбира се, все още търпим последиците от ограничаване на дейността ни и вероятно ще отнеме не малко време да възстановим работата на всички творчески колективи.

**БИБЛИОТЕЧНА ДЕЙНОСТ**

Библиотеката на НЧ „Иван Вазов” е най – голямата библиотека в община Костинброд. Вписана е в регистъра на Обществените библиотеки и е единствената в общината, включена в проекта „Глобални библиотеки”.

Kъм 31.12.2022 г. библиотечния фонд наброява 35761 единици. Регистрираните читатели са 509 със 3045 посещения и заети 11003 библиотечни документи.

За 2022 г. направихме обичайния абонамент за седмичника „168 часа”, списанията „Журнал за жената” с приложенията му „Кулинарен журнал” и „Здравен журнал”, „Нешънъл Джиографик”, „Космос” и „8”, които могат да се заемат или ползват в читалнята.

Както всяка година, така и през 2022 г. с витрини бяха отбелязани годишнини на бележити личности, като: Чарлз Дикенс, Александър Дюма, Молиер, Алън Милн и пр.

И тази година първокласниците от СУ „Д-р Петър Берон”, станаха читатели на библиотеката и се запознаха с „Молбата на книгата”, а третокласниците участваха в литературно утро „Библиотека здравей” и подариха ръчно изработени разделители.

Съвместно с НЧ „Заря – 1914“ и НЧ „Кирил и Методий- 1890“ бяха проведени три станали вече традиционни инициатива

* Литературната викторина „В света на приказките“. Тазгодишната тема беше върху творчеството на Елин Пелин, във връзка със 145 годишнината от рождението на българския писател.
* Литературно утро, посветено на творчеството на Алеко Константинов и;
* Историческа кръгла маса, във връзка с 300 годишнината от рождението на Паисий Хилендарски.

В тези прояви включихме ученици от всички общински училища.

**ТВОРЧЕСКИ КОЛЕКТИВИ**

През творчески сезон 2022 - 2023 в Читалището работиха традиционните школи, клубове и самодейни колективи:

* Детска танцова школа „Зорница Junior”
* Танцов състав „Зорница”
* Клуб за народни танци „Хоро”
* Младежка театрална трупа
* Балетна школа ”Фейри денс”
* Айкидо клуб
* Фотоклуб „Костинброд”
* Клуб „Родолюбие”.

Както и новите школи по:

* Изобразително и приложно изкуство
* По пиано

За съжаление, по обективни причини, окончателно прекрати дейността си ВГ „Танго”, а Театър „Цветан Станков” все още не е възстановил репетиционния процес, тъй като усилията бяха насочени към работа с младежката театрална трупа.

Общият брой на самодейците и членовете на клубове е над 200, хоноруваните ръководители са 2, а нехоноруваните 4.

Сега по няколко думи за всеки от колективите, работещи в читалището:

**Детска танцова школа „Зорница Junior”**

Детската танцова школа с ръководител Жаклин Костадинова, наброява над 35 деца на възраст от 5 до 14 години. Малките ни танцьори се изявиха на няколко фолклорни форума:

МФФ „Нишавски хоровод” в Цариброд – Република Сърбия,

МФФ „Шопски наниз” - тук на родна сцена,

Vlll - ми НФФ „Слав Бойкин” в гр. Раковски, където завоюваха първо място и почетен плакет,

X – ти ФФ „За пояс” в с. Петърч,

Vlll – ми ФФ „Хайдушки ручей” в с. Градец – Трето място в категория „Детски танцови състави”.

Сборна група танцьори от ДТШ „Зорница Junior”, СУ „Д-р Петър Берон“ и НЧ „Г.С. Раковски -1928” с. Драговищица, под ръководството на г-жа Емилия Михайлова, взе участие и в Xll - тия Национален събор на народното творчество в гр. Копривщица, който е най-авторитетната проява у нас, свързана с опазване и популяризиране на културните традиции и фолклора, част от културното наследство на България.

На празника 24.05.2022 г. децата от школата танцуваха на тържественото откриване на обновения площад на с. Чибаовци, участваха в празника на рибата, организиран от НЧ „Иван Вазов – 1957” с. Безден, както и в празника на НЧ ”Илинден – 2012”, отново в с. Безден, а през септември взеха участие в традиционното дефиле с народни носии във връзка с празника на Костинброд.

**ТС „Зорница” и ТК „Хоро”**

Годината бе трудна и за ТС „Зорница” и ТК „Хоро”. След многократното преустановяване на репетиционния процес, групите провеждаха спорадични репетиции и почти се разпаднаха. Едва от началото на м. октомври успяхме да осигурим авторитетен ръководител на съставите, за да се нормализира репетиционния процес.

Господин Радослав Тодоров, който се нагърби с не леката задача да възстанови ТС „Зорница” е танцьор от дете, като е танцувал последователно в ДТС на ТА "Боговица" към НЧ "Средец" с ръководител Цветанка Арсова, и ДЮФА "Изворче" под ръководството на Акад. Красимир Петров, Рахила Петрова и Иван Иванов.

През 2003 година е приет в НУТИ - град София, което завършва с отличие в класа на г-н Христо Иванов. Още по време на средното си образование е назначен на работа във ФА "Български ритми" с ръководител Димитър Митев, а след това и в спектакъла "Легендата - Орфей и Евридика" под режисурата на Лили Игнатова.

Веднага след завършването си през 2008 е приет като артист-изпълнител в трупата на Нешка Робева, където 2 години по-късно става солист.

През 2012 година е приет като солист в НФА "Филип Кутев".

От 2014 година е хореограф на ПФА "Български ритми", чиито първи самостоятелен концерт организира на 03 Март 2018 година по време на инициативата "Пробуждане с хоро" в парк "Заимов", а впоследствие организира още 4 концертни програми на ансамбъла.

От 2015 година до сега поставя хореографията на над 400 музикални произведения в повече от 100 издания на телевизионното предаване на Българската Национална Телевизия - "Иде нашенската музика" с режисьор Димитър Шарков и водещи Даниел Спасов и Милен Иванов.

От 2014 година до сега е режисьор и хореограф на Годишните фолклорни концерти "От Витоша по-високо нема".

Инициира и организира поредица от семинари за традиционни български танци с гост-преподаватели от цялата страна.

От 2019 до 2022 година е хореограф-педагог в професионалните танцови паралелки, специалност "Български танци" на 140 СУ "Иван Богоров" - град София.

От 2010 до сега е преподавател по български народни танци, балкански танци и народни танци за деца в школата на Клуб по народни танци "Витоша".

Към момента ТК „Хоро” вече наброява повече от 25 човека, а в ТС „Зорница” репетират едва 10 младежи. За краткото време до Коледа и двете формации успяха да подготвят танци, с които взеха участие в празничния концерт, който организирахме, заедно с другите две градски читалища.

**Театър**

В края на 2021 читалището спечели финансиране от НФК за театрален проект „Аудитория театър/ Младежка театрална общност”.

В изпълнение на проекта в рамките на 4 месеца /от 01.02. до 31.05.2022 г./ бе проведено присъствено обучение по актьорско майсторство, в 32 модула по предварително изготвена програма от теоретични и практически занятия

Бе създаден и представен пред публика, на сцената на читалището”, спектакъл по произведения на Алеко Константинов – „Разни хора, разни идеали”.

Спектакълът бе заснет и разпространен, чрез създадения в платформата you tube канал на „Аудитория театър”, който набира все повече последователи.

Бе създадена устойчива творческа група от млади хора, която да реализира и последващи спектакли. Групата вече работи по поставянето на следваща пиеса, чиято премиера се надявам да можем да представим да края на годината.

По този начин се стремим да осигурим приемствеността между поколенията и продължаване на традициите в любителското театрално изкуство в града, защото театърът винаги е бил наша емблема.

**Балетна школа ”Фейри денс”**

Балетната ни школа, макар и доста камерна, също имаше няколко изяви, на които малките феи се представиха отлично:

* През април на онлайн фестивал за характерни и модерни танци в гр. Търговище;
* През май на Телевизионния фестивал „Малки големи таланти” в НДК, където завоюваха купа, златни медали и сертификати;
* През декември на Международната танцова олимпиада 3-ти кръг в Руския културен център в София, където с резултат 44 от 50 възможни точки, бяха отличени с купа и 9 златни медала. Балерините ни продължават и в следващия кръг.Пожелаваме им успех!

Балетната ни школа и ДТШ „Зорница Junior” взеха участие и в пролетния концерт организиран от Конна база „Оскар”, както и в нашия коледен концерт.

**Клуб „Родолюбие”**

Темата по която работи клуб „Родолюбие” тази година бе „Възникване и развитие на читалищата в община Костинброд”. Събрали сме богат документален и снимков материал, който ще бъде представен в една бъдеща изложба.

**Школа по изобразително и приложно изкуство**

Щастлива съм да споделя, че от м. октомври вече имаме школа по изобразително и приложно изкуство с ръководител Екатерина Трайческа. Рисунки на нашите ученици участваха в изложба, организирана от най – голямата платформа за детско творчество „Charumela art school” India, както и в изложба – конкурс „Недорисуван свят”, в Къща музей „Пейо Яворов” гр. Чирпан, а Мина Георгиева завоюва трето място във ll – ри Национален конкурс „Здравей Коледа” организиран от НЧ „Възраждане - 1926” с. Зимница.

**ФЕСТИВАЛИ И КОНКУРСИ**

През 2022 се проведоха традиционните за читалището фестивали: „Шопски наниз” „Парад на детската забавна песен” и Фестивала на бойните изкуства „КАТЦУ ДЖИН КЕН”, със съдействието и финансовата подкрепа на Община Костинброд

Дванадесетото издание на **МФФ „Шопски наниз”** събра през юни над 100 организации и индивидуални изпълнители. На сцената в трите фестивални дни се изявиха състави от София, Кюстендил, Самоков, Дупница, Петрич, Сандански, Раковски, Ловеч, Перник, Брезник, Своге, Мездра, Тетевен, Монтана, Варна и много др., както и състави от Пирот и Цариброд – Република Сърбия. Традиционно съставите от общината участваха извън конкурсната програма.

На заключителния концерт се насладихме на песните на неповторимата Валя Балканска.

На 25.06.2022 за седми път се проведе **Фестивала на бойните изкуства „КАТЦУ ДЖИН КЕН”** /Меч, който дарява живот/, организиран съвместно със спортен клуб „Фуна”, под патронажа на посолството на Япония в Република България. Специален гост на събитието бе културното аташе на японското посолство – г-жа Тае Хигаки.

Демонстрация на различни видове бойни изкуства, представиха повече от 14 спортни организации от страната.

Единадесетото издание на **„Парада на детската забавна песен”** се проведе на 10.12.2022 г., с подкрепата на Съюза на българските композитори и съвместно с Местната комисия за борба с противообществените прояви на малолетни и непълнолетни. В него се включиха деца и младежи, предимно от Софийска област. Освен участници от ДЦРДУ, детските градини, училищата и читалищата на община Костинброд, имахме гости и от София, Годеч, Божурище, Горна Малина, Вакарел, Ихтиман и пр.от общо 28 учебни и културни институции

Авторитетно жури присъди награди във всяка възрастова група, според регламента.

А за да се даде време за спокойно и обективно оценяване, паузата се запълни от друго приятно събитие – Караоке с героите Мими, Биби и Маргаритка.

Освен традиционните фестивали през 2022 НЧ "Иван Вазов-1947" бе домакин и на регионалния преглед на Софийска област за Националния събор на народното творчество - Копривщица 2022

Тридневната надпревара в град Костинброд излъчи най-добрите самодейци от Софийска област, представили автентични образци на българския фолклор

**Какво още се случи през изтеклата година:**

**Изложби:**

* В навечерието на 8-ми март организирахме за четвърти пореден път изложба – базар **„Сътворено от женските ръце”**. Талантливи и сръчни дами със свои произведения се включиха в надпревара за награди в три категории: „Кулинария”, „Бродерия и плетиво” и „Изобразително и приложно изкуство”
* През април организирахме една уникална изложба „Етно Експо”, в която представихме Венци Стойчев - дърворезба и Таня Бардова – живопис – и двамата от с. Опицвет.
* Глътка вдъхновение и красота ни предложи изложбата от над 30 картинина Денислав Тодоров и Моника Войкова.
* Изложба на Оброчни кръстове, подготвена от община Костинброд и включваща над 40 уникални снимки на оброчища от цялата община. На територията на Община Костинброд има над 120 такива кръста, посветени на различни светци и част от различни семейства. На изложбата всички присъстващи успяха да видят съвсем реалистично и самите оброчища, благодарение на VR очила и клипът, заснет специално за Седмицата на Културата в Палермо, Италия, където през 2021 г изложбата гостува.

**Концерти:**

* Пролетен концерт „Ела Изгрей” на Конна база „Оскар”;
* Летен концерт на Студио „Миракъл”, под егидата на фондация “Miracle Ellon”, в подкрепа на Асоциацията на незрящите хора;
* Концерт на Кумико Терао - японска певица и музикантка, която живее и твори в България повече от 20 години;
* 40 годишен юбилей на ДГ ,,Пролет‘, бе отбелязан през май с концерт на малчуганите и изложба на детски рисунки и макети на тема “Моята детска градина”.
* През юни ТС „Ритми“ към НЧ “Св.Св. Кирил и Методий” отпразнува 20 години на сцена
* На 3 Септември 2022 г. Военно формирование 34420 Костинброд отбеляза 40 годишнина от създаването си. След официалната част, всички присъстващи се насладиха на празничен концерт с участието на Представителния ансамбъл на Въоръжените сили.
* Музикален спектакъл „Луната е за всички”, насочен към деца и младежи с проблеми в развитието, деца и младежи в риск, и техните връстници, с режисьор-постановчик и хореограф - Емилия Михайлова.
* Коледен концерт на група „Палавите ноти” и „Дивна Денс“ към Конна база „Оскар” и със специалното участие на Кристина Димитрова
* Коледния спектакъл на СУ „Д-р Петър Берон”
* И не на последно място - Коледния концерт на трите градски читалища.

**Да не пропуснем и други две изключителни събития:**

* Петъчна унгарска вечер, организирана от Първо ОУ „Васил Левски“ - едно от малкото, може би единственото училище с изучаване на унгарски език. Гости на срещата бяха д-р Мария Николаева - Председател на съвета на българското малцинство в Унгария и г-жа Моника Жеков.Г-жа Даниела Борисова презентира книгата на д-р Николаева, “Минало Непреминало”
* На 18 ноември 2022 г. Посолството на Кралство Мароко в Република България, Община Костинброд и сдружение „Спектър 21 век“ организираха събитието „НАНИЗ КРАСОТА ОТ МАРОКО И ШОПЛЪКА“. Официални гости на събитието бяха: Н. Пр. г-н Фахад Ибрахим Ал-Мушайри- извънреден и пълномощен посланик на Държавата Катар, Н. Пр. д-р Желко Йович- извънреден и пълномощен посланик на Република Сърбия, Н. Пр. г-н Раймунд Фурер- извънреден и пълномощен посланик на Конфедерация Швейцария в Република България, шарже д'афер и дипломати от посолствата на Република Ирак, на Държавата Либия, на Кралство Саудитска Арабия и на Държавата Кувейт. Сред официалните гости бе и Нейно Царско Височество, принцеса Калина, Княгиня Българска. Символичен домакин на събитието беше Н. Пр. г-жа Закия Ел Мидауи- извънреден и пълномощен посланик на Кралство Мароко в Република България.

Невероятният спектакъл беше посветен на две различни култури. От българска страна видяхме на сцената музикален поздрав от певеца Христо Паскалев-Паскал, както и ТС „Хоро“ към НЧ „Иван Вазов-1947“, ТС „Зора“ към НЧ „Заря-1914„ и ТС „Ритми“ към НЧ „Св.Св. Кирил и Методий-1890“. А възпитаниците от паралелка „Кетъринг и ресторантьорство“ в ПГВМСС „Св. Георги Победоносец“ се бяха подготвили с българска баница и погачи. Те заедно с готвачката на посланичката на Мароко приготвиха традиционния им кус-кус.

Нашите приятели от Мароко ни представиха марокански танци, чухме откъси от книгата на известния писател Абделазиз Ерашиди.

Кулминацията на събитието се случи, чрез показването на традиционните женски костюми на Мароко – кафтани и такшита, чрез дефиле. Показани бяха 15 кафтани, сватбарска двойка с такшита и две детски облекла, носени от момичета и момчета от град Костинброд.

Едно от най-интересните неща на вечерта беше церемония по поднасяне на марокански чай под звуците на мароканска музика.

Мароканците се бяха постарали да покажат бита и културата на държавата си, чрез филм, изложба със снимки и изложбен базар със сувенири, сред които и прочутото арганово олио –включен в Списъка на нематериалното културно наследство на ЮНЕСКО от 2014 г.

**Външни театрални постановки:**

Четиринадесет постановки намериха място в театралния афиш на читалището през 2022:

1. „Кафе с претенция” от Георги Марков, постановка на театър "Българска армия"
2. „Лъжата” от Флориан Зелер на Театрална къща „Viva Arte”
3. „Г-н Ганьо Балкански”, по Алеко Константинов, адаптирана за сцена от Георги Данаилов на Общински драматичен театър „Невена Коканова” – гр. Дупница.
4. ”Сватба със закъснител от Робин Хоудън на ТК Фери Арт
5. „Баща ми се казва Мария” от Иван Ангелов - продукция на ДКТ “ Иван Радоев “ Плевен.
6. „Вечеря с приятели” от Доналд Маргулис на ДТ Габрово
7. „Веселата карета”от Елин Рахнев на ДКТ “ Иван Димов“ Хасково
8. „Мъже под чехъл” от Миро Гавран, постановка на ДКТ „Константин Величков” Пазарджик
9. „Анна Бижуто” от Франсис Вебер на ДТ „Драгомир Асенов” Монтана
10. „Кучки” от Рафи Шарт на ДКТ “ Иван Радоев “ Плевен.
11. „Петък 13” от Жан-Пиер Мартинес на ТК Фери Арт
12. „Лъжи ме, обичам те” от Алън Ейкбърн на Театър Бонини
13. „Перфектната сватба” от Робин Хоудън на ТМЦ Кърджали
14. „Вечеря за глупаци” от Франсис Вебер на ДТ „Драгомир Асенов” Монтана

Община Кoстинброд осигури и три постановки с вход свободен на Театър „Искри и сезони”:

“Леща, грах и диаманти” по Пиер Шено,

“Вик за любов” от Жозиан Баласко

“Телефонна любов” от НИйл Саймън

Видяхме плеяда от известни и обичани актьори: Асен Блатечки, Койна Русева, Юлиян Вергов, Иван Радоев, Христо Гърбов, Герасим Георгиев ГЕРО, Станимир Гъмов , Мария Статулова, Мая Бежанска, Ненчо Илчев, Ивайло Калоянчев, Ивайло Захариев, Димитър Ковачев – Фънки, Невена Бозукова, Петьо Петков – Шайбата, Филип Аврамов, Стефания Колева, Светлана Бонин,  Христо Бонин, Елен Колева, София Бобчева, Искра Радева, Георги Мамалев, Тончо Токмакчиев, Кирил Ефремов, Георги Кадурин и не на последно място нашият Стефан Милков.

Имаше още кинопрожекции за малки и големи, куклен театър и още много, много други събития

.

Тук се провеждат ОС, комисии, конференции, кръгли маси, презентации и пр. мероприятия на всички обществени и частни организации от града и не само.

Всяка информация за минали и бъдещи събития се стремим да отразяваме в страницата на читалището в социалната мрежа фейсбук. Много от събитията намират място и в сайта на община Костинброд.

Да си пожелаем една по – добра 2023 г.